Mytedræber: Unge er ikke 'digitalt indfødte'

Unge født efter 1980 er lige så dårlige til at multitaske som alle andre, viser ny undervisnings-forskning. For den evne findes slet ikke.

Det er noget vrøvl, at unge født efter 1980 er specielt meget bedre til it end ældre medborgere. Det viser ny forskning.

En videnskabelig artikel i fagbladet Teaching and Teacher Education gør op med tre myter om alder og it-evner - myter, som undertiden udtrykkes ved at kalde den unge generation for 'digitalt indfødte.' Det skriver magasinet Nature.

Blandt konklusionerne i undersøgelsen er, at informations-smarte digitalt indfødte ikke eksisterer; at elever ikke kan multitaske - de hopper i stedet mellem opgaver, hvilket påvirker indlæringen negativt; og at undervisnings-it, som bygger på disse myter, hindrer snarer end fremmer indlæring.

Multitasking findes ikke

Den videnskabelige artikel påpeger, at diskussioner om undervisningspolitik og praksis ofte er indlejret i en tankegang, som antager at elever, der er født i en alder, hvor digitale medier er overalt, er fundamentalt anderledes end tidligere generationer.

Det formodes, at disse unge studerende har evnen til at processere flere informationskilder på én gang - de kan multitaske.

Det betyder at undervisere, administratorer, politikere og medier har en tendens til at slå på tromme for en undervisningsindsats overfor disse unge, som er helt anderledes end for tidligere generationer.

Men forskningen kommer frem til, at der bare ikke findes nogen digital indfødt, som har specielle evner til at håndtere information, blot fordi vedkommende aldrig har kendt til den ikke-digitale verden.

Den viser også, at evnen til at multitaske ganske simpelt ikke eksisterer, og undervisning som tilrettelægges efter den myte ender med at spænde ben for eleverne.